
PRANEŠIMAS ŽINIASKLAIDAI
2026 m. rugsėjo 14 d.
„Luminor“ skolina Vilniui 20 mln. eurų infrastruktūros projektams
„Luminor“ bankas Vilniaus miesto savivaldybei suteikė 20 mln. eurų paskolą. Banko finansavimas yra dalis 60 mln. eurų lėšų, kurias savivaldybė numato panaudoti 67 investicijų projektams visame Vilniuje.
„Augančiam miestui reikia nuoseklių investicijų ne tik į didžiuosius infrastruktūros objektus, bet ir į kasdienę gyventojų aplinką – mokyklas ir darželius, gatves, viešąsias erdves, sveikatos bei sporto infrastruktūrą. Vilnius šiuo metu įgyvendina plačią investicijų programą, todėl džiaugiamės galėdami ir toliau prisidėti prie ilgalaikę vertę miestui ir jo gyventojams kuriančių projektų“, – sako „Luminor“ banko Verslo bankininkystės Lietuvoje vadovas Vytis Žegužauskas.
Reikšmingą investicijų programos dalį sudaro švietimo infrastruktūros plėtra ir atnaujinimas. Tarp numatytų projektų – naujų ugdymo įstaigų statybos Žemynos g., Bajorų kelyje, Moravų g., Pavilnionių g. ir kitose miesto dalyse, taip pat esamų mokyklų bei darželių rekonstrukcija ir modernizavimas.
Investicijos taip pat numatytos susisiekimo ir tvaraus judumo infrastruktūrai. Programoje įtraukta Ozo, Ukmergės ir Siesikų gatvių rekonstrukcija, Liubarto tilto kapitalinis remontas, viešojo transporto galinių punktų įrengimas, taip pat nauji dviračių ir pėsčiųjų takai Ragučio, Balsių ir Bubilo gatvėse bei A. Goštauto gatvėje.
Dalis projektų skirta sveikatos ir socialinių paslaugų infrastruktūrai. Tarp jų – Vilniaus miesto klinikinės ligoninės operacinių, reanimacijos ir hemodializės bloko medicinos įrangos įsigijimas, Vilniaus miesto psichikos sveikatos centro korpuso Vasaros g. statyba ir įrengimas bei miesto bendruomeninių paslaugų tinklo plėtra.
Numatoma investuoti ir į sporto bei aktyvaus laisvalaikio infrastruktūrą. Projektų sąraše – Vilniaus lengvosios atletikos maniežo ir irklavimo bazės Žirmūnuose įrengimas, Pilaitės baseinas, sporto salių plėtra, Žirmūnų ir Mykolo Biržiškos gimnazijų sporto aikštynų rekonstrukcija bei sporto aikštelių įrengimas prie darželių ir viešosiose miesto erdvėse.
Investicinė programa apima ir viešųjų erdvių bei gyvenamosios aplinkos gerinimą skirtingose Vilniaus dalyse. Numatoma tvarkyti ir kurti viešąsias erdves Žirmūnuose, Pilaitėje, Pašilaičiuose, Karoliniškėse, Naujamiestyje ir Grigiškėse, įrengti skverus Jeruzalėje, prie Tūkstantmečio bei Dariaus ir Girėno gatvių, Pelesos ir Liepkalnio gatvių bei kitose miesto vietose.
Tarp kitų investicinėje programoje numatytų projektų – Nacionalinės koncertų salės infrastruktūros sukūrimas, „Connect“ stoties aikštės projektavimas ir įrengimas, Šeškinės komplekso prieigų sutvarkymas bei žaliojo vandenilio gamybos viešajam transportui Vilniuje projektas.
Šis finansavimas – „Luminor“ ir Vilniaus miesto savivaldybės bendradarbiavimo tęsinys – 2025 m. bankas suteikė 70 mln. eurų paskolą prioritetiniams sostinės infrastruktūros projektams įgyvendinti.

Apie „Luminor“:
„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite čia.

Birutė Eimontaitė
„Luminor“ komunikacijos vadovė
Tel.: +370 684 28342
El. p.: birute.eimontaite@luminorgroup.com

